2001/759/YUTP: Neuvoston yhteinen toiminta 29 päivältä lokakuuta 2001, Euroopan unionin osallistumisesta Etelä-Ossetian konfliktin ratkaisemisprosessiin



Virallinen lehti nro L 286 , 30/10/2001 s. 0004 - 0005



Neuvoston yhteinen toiminta 29 päivältä lokakuuta 2001, Euroopan unionin osallistumisesta Etelä-Ossetian konfliktin ratkaisemisprosessiin (2001/759/YUTP) EUROOPAN UNIONIN NEUVOSTO, joka ottaa huomioon Euroopan unionista tehdyn sopimuksen ja erityisesti sen 14 artiklan, sekä katsoo seuraavaa: (1) Neuvosto ilmoitti 26 päivänä helmikuuta 2001 olevansa halukas omaksumaan aiempaa aktiivisemman poliittisen osan Etelä-Kaukasiassa ja etsimään uusia keinoja, joilla se voi tukea konfliktien ehkäisemis- ja ratkaisemispyrkimyksiä alueella, erityisesti vahvistamalla yhteistyötä Euroopan turvallisuus- ja yhteistyöjärjestön (ETYJ) kanssa. (2) Konfliktinratkaisumekanismeiksi on ETYJin alaisuudessa perustettu yhteinen valvontakomissio ja asiantuntijaryhmä. Yhteisellä valvontakomissiolla on valtuudet käsitellä Ossetian konfliktialueen nykytilannetta erityisesti turvallisuuden alalla, ja asiantuntijaryhmän tehtävänä on luoda Etelä-Ossetialle välivaiheen poliittinen status. (3) Etelä-Ossetian konfliktin ratkaisemisesta käytävien neuvottelujen vauhdittamiseksi ETYJ ja asianomaiset osapuolet (Georgia, Etelä-Ossatia, Venäjän federaatio ja Pohjois-Ossetia) aikovat perustaa pysyviä sihteeristöjä avustamaan konfliktin ratkaisemisprosessin pääasiallisina välineinä olevia yhteistä valvontakomissiota ja asiantuntijaryhmää näiden toiminnassa. (4) Tätä varten ETYJ on päättänyt perustaa rahaston vapaaehtoisille rahoitusosuuksille yhteisen valvontakomission sihteeristön toiminnan samoin kuin asiantuntijaryhmän toiminnan tukemiseksi. (5) Euroopan unioni katsoo, että rahaston tavoitteita tukeva suoritus tukisi sen omia tavoitteita alueella sekä vahvistaisi sekä sen omaa että ETYJin asemaa konfliktin ratkaisemisessa, ja on siksi päättänyt suorittaa kyseisen rahoitusosuuden, ON HYVÄKSYNYT TÄMÄN YHTEISEN TOIMINNAN: 1 artikla 1. Euroopan unioni osallistuu Etelä-Ossetian konfliktin ratkaisuprosessin vahvistamiseen. 2. Tätä varten Euroopan unioni auttaa osaltaan ETYJiä perustamaan pysyviä sihteeristöjä, jotka avustavat yhteistä valvontakomissiota sen toiminnassa, sekä rahoittamaan valvontakomission ja asiantuntijaryhmän kokouksia parantaakseen näiden yksiköiden toimintavalmiuksia, joiden tehtävänä konfliktinratkaisu on. 2 artikla 1. Tämän yhteisen toiminnan nojalla myönnetyn rahoitustuen edellytyksenä on yhteisen valvontakomission rinnakkaispuheenjohtajan päätöslauselma sihteeristöjen perustamisesta ja siitä, että vähintään kaksi yhteisen valvontakomission ja kaksi asiantuntijaryhmän kokousta pidetään seuraavan 12 kuukauden aikana. Lisäksi sekä Georgian ja Etelä-Ossetian osapuolten on todistettavasti saavutettava todellista poliittista edistystä kohti niiden välisten riitojen pysyvää ja rauhanomaista ratkaisua. 2. Neuvosto antaa tämän yhteisen toiminnan täytäntöönpanon komission tehtäväksi 1 artiklan 2 kohdassa esitetyn tavoitteen saavuttamiseksi. Komissio tekee ETYJin kanssa rahoitussopimuksen Euroopan unionin rahoitusosuuden käyttämisestä, joka annetaan tukena. Tuki kattaa erityisesti toimistolaitteet ja -tarvikkeet, kahden toimiston kunnostuskustannukset ja juoksevat menot 12 kuukaudelta sekä yhteisen valvontakomission ja asiantuntijaryhmän kokouksiin osallistuvien Georgian ja Etelä-Ossatian edustajien matkakulut. 3. ETYJin Georgian valtuuskunta vastaa sihteeristöjen perustamista ja matkakulujen korvaamisesta. 4. Komissio toimii Tbilisissä olevan edustustonsa kautta läheisessä yhteistyössä ETYJin kanssa valvoakseen ja arvioidakseen edistystä varmistaakseen toiminnan tuloksellisuuden sekä tuen oikean käytön 2 kohdassa määriteltyihin tarkoituksiin. 5. Komissio raportoi neuvostolle puheenjohtajavaltion kautta yhteisen ulko- ja turvallisuuspolitiikan korkeana edustajana toimivan neuvoston pääsihteerin avustamana. 3 artikla 1. Rahoitusohje 1 artiklan 2 kohdassa mainittuja tarkoituksia varten on 210000 euroa. 2. Edellä 1 kohdassa mainitulla määrällä rahoitettavia menoja hallinnoidaan Euroopan unionin yleiseen talousarvioon sovellettavien Euroopan yhteisön menettelyjen ja sääntöjen mukaisesti. 4 artikla 1. Tämä yhteinen toiminta tulee voimaan päivänä, jona se hyväksytään. Sen voimassaolo päättyy 12 kuukauden kuluttua komission ja ETYJin välisen tukisopimuksen tekemisestä. 2. Tätä yhteistä toimintaa tarkastellaan kymmenen kuukauden kuluttua sen vahvistamisesta. 5 artikla Tämä yhteinen toiminta julkaistaan virallisessa lehdessä. Tehty Luxemburgissa 29 päivänä lokakuuta 2001. Neuvoston puolesta Puheenjohtaja L. Michel